ઇન્ટરનેશનલ ડેસ્કઃ 11 સપ્ટેમ્બર 2001ની સવાર, અમેરિકામાં દરેક દિવસોની માફક આ સવાર પણ સામાન્ય હતી. નોકરીએ જતાં લોકો પોતાની ઓફિસ માટે નિકળી ગયા હતા. વિશ્વની સૌથી ઉંચી ઇમારતોમાં સામેલ વર્લ્ડ ટ્રેડ સેન્ટરમાં પણ અંદાજિત 18 હજાર કર્મચારીઓ રોજિંદા કામ પતાવવામાં લાગેલા હતા. અચાનક જ 8 વાગીને 46 મિનિટ પર કંઇક એવું થયું જેનાથી સામાન્ય લાગતી આ સવાર અચાનક ભયાનક બની ગઇ. નજારો જોઇને લોકો કાંપી રહ્યા હતા. આ દિવસે એવું થયું જે કોઇ સપનામાં પણ વિચાર્યુ નહતું. સુપર પાવર અમેરિકાને પણ કોઇ આતંકી પડકાર આપવાની કોશિશ કરી શકે છે તે આ દિવસે સાબિત થયું. આતંકીઓએ દુઃસાહસની તમામ હદો પાર કરી દીધી. આ દિવસે 19 આતંકીઓએ ચાર વિમાન હાઇજેક કર્યા અને પછી વર્લ્ડ ટ્રેડ સેન્ટરમાં બે વિમાનો ક્રેશ કર્યા. પહેલું વિમાન વર્લ્ડ ટ્રેડ સેન્ટરના નોર્થ ટાવર સાથે ટકરાયું, પહેલાં લોકોને લાગ્યું કે, અકસ્માત છે, પરંતુ થોડાં સમય બાદ 09.03 મિનિટે વધુ એક વિમાન સાઉથ ટાવર સાથે ટકરાયું. આ દરમિયાન થયેલા વિસ્ફોટથી ટાવર આગના ગોળામાં ફેરવાઇ ગયું. ત્યારે લોકોને અહેસાસ થયો કે, આ અકસ્માત નહીં સૌથી મોટો આતંકી હુમલો છે. ટાવરમાં કામ કરી રહેલા કર્મચારીઓ મરણચીસો પાડવા લાગ્યા, આસપાસના લોકો બેશુદ્ધ થઇને જીવ બચાવવા અહીં-તહીં ભાગવા લાગ્યા.